PRANEŠIMAS ŽINIASKLAIDAI  
2025 m. gegužės 8 d.

**Banko ekspertės patarimai: kaip užsidirbti papildomų pajamų?**

**Norėdami greičiau įgyvendinti savo finansinius tikslus ar įgyti daugiau finansinės laisvės, galime ieškoti būdų, kaip gauti papildomų pajamų. „Luminor“ banko kasdienės bankininkystės vadovė Aušrinė Mincienė sako, kad net ir nedidelė papildoma veikla gali prisidėti prie asmeninio ar šeimos biudžeto – svarbiausia pasirinkti tinkamą, saugų ir jūsų gyvenimo būdui pritaikytą variantą.**

**Išnaudokite tai, ką turite: žinias, įgūdžius, turtą**

Vienas populiariausių būdų papildomai užsidirbti – įdarbinti turimas žinias ar gebėjimus. Internetinių kursų kūrimas, konsultacijų teikimas ar laisvai samdomas darbas („freelance“) leidžia lanksčiai planuoti savo laiką ir pasirinkti projektus, kurie atitinka jūsų kompetencijas.

„Net paprasčiausi įgūdžiai gali virsti pajamų šaltiniu – tereikia išdrįsti juos pasiūlyti kitiems. Svarbiausia – įvertinti savo galimybes ir rasti veiklą, kuri teikia malonumą ir yra paklausi rinkoje“, – sako A. Mincienė.

Klientų galite ieškoti socialiniuose tinkluose – „LinkedIn“, „Facebook“ grupėse, skirtose paslaugų teikėjams ar laisvai samdomiems darbuotojams, taip pat galite susikurti paprastą savo veiklą pristatančią interneto svetainę ar „Instagram“ paskyrą, priklausomai nuo pasirinktos veiklos pobūdžio.

Jeigu neturite daug laisvo laiko, tačiau turite nereikalingų daiktų – jų pardavimas internete taip pat gali būti efektyvi pradžia. Tokia veikla nereikalauja jokių pradinių investicijų ir leidžia lengvai susipažinti su e. prekybos principais, pažymi ekspertė.

**Pasyvios pajamos – ilgalaikė strategija**

Papildomas pajamas galima generuoti ir pasitelkiant jau turimą kapitalą – tai gali būti investicijos į akcijas, investicinius ar pensijų fondus, terminuotuosius ar kaupiamuosius indėlius.

„Jei jums svarbus stabilumas ir aiškumas, tokiu atveju indėliai ar konservatyvūs investiciniai sprendimai padeda įdarbinti pinigus su mažesne rizika“, – pažymi A. Mincienė.

Ekspertė taip pat atkreipia dėmesį, kad jei turite nekilnojamojo turto, galite svarstyti trumpalaikę nuomą per specialias platformas. Tokia veikla leidžia uždirbti iš laisvo NT, išsaugant galimybę naudotis juo, kai reikia.

**Pomėgis gali virsti verslu**

Papildoma veikla galiausiai gali išaugti ir į savarankišką verslą, sako „Luminor“ ekspertė. Pavyzdžiui, pomėgį siūti, gaminti maistą ar rašyti tekstus galima paversti prekiniu ženklu – tereikia nuoseklumo ir tinkamo pasiruošimo.

„Kiekvienas hobis turi potencialą tapti pelninga veikla, jei į jį žvelgiama kaip į mini projektą. Planavimas, rinkos analizė ir aiškus biudžetas – tai pirmieji žingsniai, kurie padės išvengti klaidų ir auginti pasitikėjimą rinkoje“, – dalinasi A. Mincienė.

Kad geriau suprastumėte, kuris verslo modelis gali atnešti daugiau pajamų, verta pasidomėti rinkos poreikiais ir konkurencija: kokios paslaugos ar produktai šiuo metu paklausūs, kiek žmonės yra pasirengę už juos mokėti. Paprasta taisyklė, kuria galima vadovautis, yra ši – kuo didesnė problema ar poreikis, kurį išsprendžia jūsų paslauga, tuo didesnė tikimybė uždirbti.

Jei svarstote, iš kur gauti finansavimą, pradėti galima nuo asmeninių santaupų arba kreiptis į banką dėl paskolos smulkiajam verslui, sako ekspertė. Pradedant „auginti“ savo veiklą taip pat svarbu turėti realius lūkesčius, pažymi A. Mincienė: „Pirmąsias stabilias pajamas galima tikėtis gauti po 6–12 mėnesių nuoseklaus darbo. Tai, žinoma, priklauso nuo veiklos srities, rinkos konkurencijos ir to, kiek laiko bei pastangų skirsite verslui vystyti“.

Vis dėlto, prieš pradedant bet kokią papildomą veiklą, labai svarbu pasitikrinti informacijos patikimumą – tiek pačių platformų, tiek mokėjimo būdų ar sutarčių. A. Mincienė taip pat primena apie mokestinę atsakomybę.

„Nors papildomas uždarbis dažnai prasideda kaip eksperimentas, ilgainiui jis gali tapti reikšmingu pajamų šaltiniu. Todėl būtina pasitarti finansų specialistais ar VMI dėl veiklos įforminimo ir teisingo mokesčių deklaravimo“, – sako ji.

**Ką daryti su papildomai uždirbtomis pajamomis**

Kaip pataria „Luminor“ banko ekspertė, dalį papildomai uždirbtų pajamų verta iš karto atidėti taupymui – pavyzdžiui, formuoti „finansinę pagalvę“, skirtą nenumatytiems atvejams. Kitas svarbus žingsnis – investicijos, sako A. Mincienė.

„Net ir nedidelės, bet reguliarios sumos gali būti nukreiptos į investicinius fondus, trečios pakopos pensijų kaupimą ar kitas priemones, kurios ilgainiui leis pinigams „dirbti už jus“. Taip pat svarbu vengti impulsyvių išlaidų ir prisiminti, kad papildomos pajamos – tai būdas kurti stabilesnę savo finansinę ateitį“, – primena A. Mincienė.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Severa Augusta Lukošaitytė  
„Luminor“ komunikacijos projektų vadovė  
Tel.: +370 61143579  
el. p.: [severa.augusta.lukosaityte@luminorgroup.com](mailto:severa.augusta.lukosaityte@luminorgroup.com)